ભાજપના રાષ્ટ્રીય અધ્યક્ષ અમિત શાહનો અાજે જન્મદિવસ છે. તા.૨૨-૧૦-૧૯૬૪ના રોજ મુંબઈમાં જન્મેલા અમિત શાહ અાજે જીવનયાત્રાનાં પર વર્ષ પૂર્ણ કરીને ૫૩મા વર્ષમાં પ્રવેશ્યા છે. ભાજપના રાષ્ટ્રીય મહામંત્રી, ઉત્તર પ્રદેશના પ્રભારી અને ગુજરાતના ગૃહ રાજ્યપ્રધાન તરીકે પ્રશંસનીય કામગીરી કરી ચૂકેલા અમિત શાહ અાધુનિક રાજકારણના ‘ચાણક્ય’ ગણાય છે. ચૂંટણી જીતવા માટેની અસરકારક વ્યૂહરચના ઘડવામાં તેઓ માહેર છે અને સંગઠનને મજબૂત બનાવવા અાકરા નિર્ણય લેવા માટે પણ જાણીતા છે. બીએસસી સુધીનો અભ્યાસ કરનાર અમિત શાહ શરૂઅાતમાં શેર ટ્રેડિંગના કારોબાર સાથે સંકળાયેલા હતા. બાળપણથી રાષ્ટ્રીય સ્વયંસેવક સંઘ સાથે જોડાયેલા અમિત શાહ યુવા વયમાં ભાજપમાં જોડાયા અને સહકારી ક્ષેત્રમાં અાગવું સ્થાન પ્રાપ્ત કર્યું હતું.